Apstiprināts ar

Jelgavas valstspilsētas domes

2021.gada 25.novembra lēmumu Nr.19/7

**Jelgavas valstspilsētas pašvaldības izglītības iestāžu vadītāju profesionālās darbības novērtēšanas komisijas nolikums**

*Izdots saskaņā ar likuma “Par pašvaldībām” 41.panta pirmās daļas 2.punktu*

1. **Vispārīgie jautājumi**
2. Nolikums nosaka Jelgavas valstspilsētas pašvaldības izglītības iestāžu vadītāju profesionālās darbības novērtēšanas komisijas (turpmāk – Komisija) uzdevumus, tiesības, struktūru un darba organizēšanas kārtību.
3. Komisija darbojas saskaņā ar Izglītības likumu, Ministru kabineta 2021.gada 21.septembra noteikumiem Nr.644 “Kārtība, kādā izglītības iestādes dibinātājs novērtē izglītības iestādes vadītāja profesionālo darbību”, Jelgavas pilsētas izglītības attīstības stratēģiju 2019. – 2025.gadam (apstiprināta ar Jelgavas pilsētas domes 2019.gada 28.februāra lēmumu Nr.2/11), citiem normatīvajiem aktiem un šo nolikumu.
4. Komisija ir Jelgavas valstspilsētas domes (turpmāk – Dome) izveidota Jelgavas valstspilsētas pašvaldības (turpmāk – pašvaldība) institūcija.
5. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās domes pirmās sēdes.

**II. Komisijas darbības mērķis, uzdevumi un tiesības**

1. Komisijas darbības mērķis ir veikt Jelgavas valstspilsētas pašvaldības izglītības iestāžu (turpmāk – Izglītības iestādes) vadītāju profesionālās darbības novērtēšanu un sekmēt izglītības kvalitāti Jelgavas valstspilsētā.
2. Komisijas uzdevumi:
	1. noteikt novērtēšanas periodam Izglītības iestādes vadītāja profesionālās darbības individuālos mērķus (turpmāk – vadītāja darbības mērķis);
	2. veikt Izglītības iestādes vadītāja profesionālās darbības novērtēšanu ne retāk kā reizi trijos gados un noteikt Izglītības iestādes vadītāja profesionālās darbības atbilstību Izglītības likuma 30.pantam.
3. Komisijas tiesības:
	1. veikt Izglītības iestādes vadītāja profesionālās darbības novērtēšanu, neievērojot novērtēšanas periodu, ja konstatēti būtiski pārkāpumi Izglītības iestādes vadītāja profesionālajā darbībā vai būtiski pazeminājusies Izglītības iestādes darbības vai izglītības programmu īstenošanas kvalitāte;
	2. precizēt noteiktos Izglītības iestādes vadītāja darbības mērķus, ja ir notikušas būtiskas izmaiņas Izglītības iestādes darbībā.

**III. Komisijas sastāvs**

1. Komisiju 7 (septiņu) locekļu sastāvā, tajā skaitā Komisijas priekšsēdētāju, apstiprina Dome. Komisijas priekšsēdētājs ir Domes priekšsēdētājs.
2. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.
3. Komisijas sastāvs:
	1. Komisijas priekšsēdētājs – Domes priekšsēdētājs;
	2. Komisijas locekļi:
		1. Domes priekšsēdētāja vietnieks sociālo lietu, veselības aizsardzības, kultūras, izglītības un sporta jautājumu programmā;
		2. Domes deputāts;
		3. Jelgavas valstspilsētas pašvaldības izpilddirektors;
		4. Jelgavas valstspilsētas pašvaldības iestādes “Jelgavas izglītības pārvalde” vadītājs;
		5. Jelgavas valstspilsētas pašvaldības iestādes “Jelgavas izglītības pārvalde” vadītāja vietnieks;
		6. Jelgavas valstspilsētas pašvaldības pieaugušo izglītības iestādes “Zemgales reģiona kompetenču attīstības centrs” direktors.
4. Komisijas sekretāru ar rīkojumu norīko Jelgavas valstspilsētas pašvaldības iestādes “Jelgavas izglītības pārvalde” vadītājs.
5. Nepieciešamības gadījumā Komisija jebkurā Izglītības iestādes vadītāja profesionālās darbības novērtēšanas posmā Komisijas sēdēs var uzaicināt piedalīties speciālistus un citas personas. Minētajām personām nav balsstiesību.

**IV. Komisijas darba organizēšana**

1. Komisijas organizatorisko darbību nodrošina Jelgavas valstspilsētas pašvaldības iestāde “Jelgavas izglītības pārvalde”.
2. Komisijas priekšsēdētājs:
	1. vada Komisijas darbu;
	2. sasauc un vada Komisijas sēdes;
	3. kontrolē pieņemto lēmumu izpildi;
	4. pārstāv Komisiju attiecībās ar valsts un pašvaldību institūcijām un privātpersonām.
3. Komisijas sēdes var notikt, ja tajās piedalās vairāk nekā puse no Komisijas locekļiem.
4. Komisija izglītības iestādes vadītāja profesionālās darbības novērtēšanu veic saskaņā ar Domes apstiprinātajiem noteikumiem “Jelgavas valstspilsētas pašvaldības izglītības iestādes vadītāja profesionālās darbības novērtēšana”.
5. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.

Domes priekšsēdētājs *(paraksts)* A.Rāviņš